भ्रष्टाचार के मामले में हाई कोर्ट से अग्रिम जमानत मिली, रिश्वत लेते पकड़ा गया था बेटा
Got anticipatory bail from High Court in corruption case, son was caught taking bribeकर्नाटक ‌BJP विधायक मदल विरुपक्षप्पा का दावणगेरे में जोरदार स्वागत भ्रष्टाचार के मामले में हाई कोर्ट से अग्रिम जमानत मिली, रिश्वत लेते पकड़ा गया था बेटा
कर्नाटक बीजेपी विधायक मदल विरुपक्षप्पा को मंगलवार को भ्रष्टाचार के मामले में हाई कोर्ट से अग्रिम जमानत मिल गई है। इसके बाद वे अपने होम टाउन दावणगेरे पहुंचे तो उनका जोरदार स्वागत किया गया। 2 मार्च को उनके बेटे को 40 लाख की रिश्वत लेते हुए पकड़ा गया था। उसके साथ 4 अन्य भी गिरफ्तार हुए थे। इसी के बाद से विरुपक्षप्पा लापता थे।
दावणगेरे में उनके साथ काफी भीड़ दिखाई दी। कार्यकर्ता उनकी कार के साथ चले और इस दौरान जमकर नारेबाजी भी की गई। विरुपक्षप्पा खुली कार में थे और लोगों का अभिवादन भी कर रहे थे। इस दौरान कार्यकर्ताओं ने आतिशबाजी भी की।
बेटा रिश्वत लेते पकड़ा गया था
मदल विरूपक्षप्पा को कर्नाटक सोप्स एंड डिटरजेंट्स लिमिटेड (केएसडीएल) ठेका घोटाले में मुख्य आरोपी बनाया गया था। लोकायुक्त पुलिस ने केएसडीएल कार्यालय में उनके बेटे प्रशांत मदल को उनकी ओर से 40 लाख रुपए की रिश्वत लेते हुए गिरफ्तार किया था। प्रशांत बेंगलोर जलापूर्ति एवं सीवेज बोर्ड में मुख्य लेखा (अकाउंट) अधिकारी है। अपने बेटे की गिरफ्तारी के बाद चन्नागिरी से बीजेपी विधायक विरूपक्षप्पा ने केएसडीएल के अध्यक्ष पद से इस्तीफा दे दिया था।
सशर्त जमानत मिली है
अदालत ने सशर्त जमानत देते हुए विधायक को आदेश की प्रति मिलने के 48 घंटे के अंदर मामले में जांच अधिकारी के समक्ष पेश होने का निर्देश दिया है। अदालत ने विरूपक्षप्पा को जमानत पर रहने के दौरान गवाहों को प्रभावित नहीं करने का भी निर्देश दिया। अर्जी की सुनवाई 17 मार्च के लिए स्थगित कर दी गई।
81 लाख रुपए की रिश्वत मांगी गई थी
कथित घोटाला केएसडीएल को रसायनों की आपूर्ति से संबद्ध है, जिसके लिए कथित तौर पर 81 लाख रुपए की रिश्वत मांगी गई थी। प्रशांत की गिरफ्तारी के बाद लोकायुक्त पुलिस ने मदल परिवार के घर और कार्यालयों में जांच की, जिसमें 8.23 करोड़ रुपए नकद बरामद किए गए।
अवैध लेनदेन नहीं किया: विरुपक्षप्पा 
मदल विरुपक्षप्पा ने बाद में कहा कि मैंने केएसडीएल के अध्यक्ष के रूप में कोई अवैध लेनदेन नहीं किया है। हमने अपने मूंगफली के बागान और कोल्हू के पैसे घर पर ही रख लिए थे। यह पैसा लोकायुक्त की छापेमारी के दौरान बरामद हुआ था। मेरे पास उस पैसे का एक दस्तावेज है और मैं इसे दूंगा।